**Sonetul copacului semeţ**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când soarele răsare şi primăvara vine

Cresc muguri şi vlăstare pe pieptul său bătrân;

Cu fală se trudeşte spre cer, spre înălţime

Şi capul îl ridică în semn că e stăpân

Peste natura-întreagă, ce-n faţă îi apare

La scară mult redusă, aproape un nimic,

Şi ar vrea să tot crească, s-ajungă pân’ la soare,

Dar soarele-i departe şi el e încă mic.

Dar tocmai când se-înalţă mai mândru ca oricând

Şi din tulpina-i groasă nasc alte ramuri dure

Sporind în greutate, tinzând înspre pământ,

Atunci el simte-n oase tăişul de secure

Care-i pătrunde-n suflet treptat, tot mai profund

Şi cade jos şi moare pe iarba din pădure.

21 august 1985